b'\n_START_ARTICLE_\nGeneralinis krovinys\n_START_SECTION_\nKrovimas\n_START_PARAGRAPH_\nGeneraliniai kroviniai gali b\xc5\xabti tiesiai gabenami prie laivo sunkve\xc5\xbeimiais ar vagonais, ta\xc4\x8diau da\xc5\xbeniausiai tokie kroviniai atgabenami anks\xc4\x8diau, laivui dar neatvykus, ir saugomi uosto sand\xc4\x97liuose. Laivui sustojus prie krantin\xc4\x97s generalinius krovinius i\xc5\xa1 uosto sand\xc4\x97li\xc5\xb3 gabena prie laivo. \xc4\xae laiv\xc4\x85 krovinius krauna laivo kranai arba uosto kranai. I\xc5\xa1krovimas vyksta atvirk\xc5\xa1\xc4\x8dia tvarka._NEWLINE_Generalini\xc5\xb3 krovini\xc5\xb3 krovimas reikalauja daug darbo. Kiekviena did\xc5\xbeioji talpykl\xc4\x97 \xc4\xaf laiv\xc4\x85 kraunama atskirai. Smulkesni vienetai (pvz., kartond\xc4\x97\xc5\xbe\xc4\x97s) gali b\xc5\xabti i\xc5\xa1 anksto sukrauti ant pad\xc4\x97kl\xc5\xb3. Mai\xc5\xa1ai da\xc5\xbenai keliami \xc4\xaf laiv\xc4\x85 ar i\xc5\xa1 jo naudojant krovini\xc5\xb3 tinkl\xc4\x85 (angl. cargo net). Ta\xc4\x8diau laive ar krantin\xc4\x97je i\xc5\xa1 tinkl\xc5\xb3 mai\xc5\xa1ai kraunami individualiai._NEWLINE_Prie\xc5\xa1 pakraunant generalin\xc4\xaf krovin\xc4\xaf i\xc5\xa1 laivo turi b\xc5\xabti i\xc5\xa1krautas ankstesnis krovinys. Prie\xc5\xa1 pakraunant krovinini\xc5\xb3 trium\xc5\xb3 skyriai turi b\xc5\xabti i\xc5\xa1\xc5\xa1luoti, i\xc5\xa1plauti, prireikus paremontuoti. Triumuose i\xc5\xa1 anksto klojamos paklojos (angl. dunnage), ant kuri\xc5\xb3 po to kraunamas krovinys, arba pakraunami paklojos ry\xc5\xa1uliai (pakloja po to naudojama, pvz., perkloti tarpams tarp krovini\xc5\xb3 sluoksni\xc5\xb3).'